Belasting op die inkomste as ek my tuinwoonstel verhuur - Jy en die RegJy en die Reg
Tuis › Artikels › Belasting op die inkomste as ek my tuinwoonstel verhuur
Belasting op die inkomste as ek my tuinwoonstel verhuur
Dinsdag | 04 Februarie | 2020
Feitestel: Janine besit 'n gastehuis. Soms is die gastehuis oorvol en vra Janine haar buurvrou, Lettie, om hulle tuinwoonstel beskikbaar te stel vir gaste om daar te oornag. Die gastehuis betaal die verblyfkoste van die paar nagte direk in Lettie se rekening in. Dit is 'n 'n heerlike bykomende inkomste vir Lettie. Moet Lettie hierdie bykomende van-tyd-tot-tyd-inkomste aan die ontvanger van inkomste openbaar en belasting daarop betaal?
Elke persoon is verplig om alle inkomste wat verdien word vir belastingdoeleindes te verklaar. Dit sluit ook huurinkomste in en word duidelik in die wet so uitgestippel.
Dit is ook van toepassing op mense wat vakansiehuise besit en dit van tyd tot tyd verhuur. Dit is duidelik dat die inkomste wat Lettie ontvang beslis beskou sal word as 'n huurinkomste soos 'n gastehuis wat inkomste verdien ooreenkomstig die betrokke wetgewing. Selfs as 'n persoon 'n gedeelte van jou huis huur, word dit ingesluit by die definisie van verhuring. 'n Kamer wat verhuur word, word ook by hierdie definisie van verhuring ingesluit.
Lettie sal een maal per jaar in haar belastingopgawe hierdie totale huurgeld vir daardie jaar moet verklaar en daarop sal sy dan belas word.
Huurgeld wat belasbaar is, kan verminder word deur alle uitgawes wat gedurende die huurtermyn aangegaan is om daardie inkomste te genereer. Dit is uitgawes wat spesifiek aangegaan is met die oog om daardie huurinkomste te verdien, byvoorbeeld die aankoop van 'n bed om die kamer te verhuur, ens. Daar moet egter onderskei word tussen instandhoudingsuitgawes en kapitale verbeterings. Kapitale verbeterings, byvoorbeeld aanbouings, kan nie as 'n uitgawe afgetrek word nie.